Predkladacia správa

Predseda vlády SR Robert Fico uskutočnil dňa 12. marca 2009 pracovnú návštevu v Talianskej republike. Členmi delegácie SR boli minister zahraničných vecí SR Miroslav Lajčák, minister hospodárstva SR Ľubomír Jahnátek a poslanec Národnej rady SR a predseda Zboru poradcov predsedu vlády SR Vladimír Faič. Počas návštevy sa predseda vlády SR Robert Fico stretol  s prezidentom Talianskej republiky Giorgiom Napolitanom a predsedom vlády Silviom Berlusconim. 
Cieľom návštevy bolo prerokovať s najvyššími ústavnými činiteľmi Talianskej republiky aktuálne témy slovensko-talianskych vzťahov a možnosti ďalšieho prehĺbenia dvojstrannej obchodno-ekonomickej spolupráce, najmä vo vzťahu k  pôsobeniu talianskych podnikateľských  subjektov v slovenskom energetickom a bankovom sektore,  vymeniť si postoje k problematike globálnej hospodárskej a finančnej krízy a prijímaniu opatrení na zmiernenie jej dopadov na národnej i európskej úrovni, ako aj k otázkam súvisiacim s procesom ratifikácie Lisabonskej zmluvy a so vzťahmi s Ruskou federáciou.    

 
 
            Predkladaný materiál má informatívny charakter, a  preto nebol predmetom medzirezortného pripomienkového konania.